24. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 682 της 23/31 Αυγ. 1979 (ΦΕΚ Α΄ 199) Περί επεκτάσεως των διατάξεων του Νομ. 103/75, ως ούτος ετροποποιήθη και συνεπληρώθη υπό του άρθρ. 5 του Νόμ. 854/78 και επι των τακτικών υπαλλήλων του Ταμείου Επικουρικής Ασφαλίσεως Προσωπικού Εταιρειών Τσιμέντων (ΤΕΑΠΕΤ), οίτινες τυγχάνουν υποχρεωτικώς ησφαλισμένοι εις τον Ανεξάρτητον Λογαριασμόν του Κλάδου Προνοίας του ανωτέρω Ταμείου. Έχοντες υπ' όψει: 1.Τας διατάξεις της παρ. β΄ του άρθρ. 3 του Νόμ. 103/75 «περί καταβολής εφ’ άπαξ χρηματικού βοηθήματος εις τους εκ της υπηρεσίας αποχωρούντας λόγω συνταξιοδοτήσεως υπαλλήλους Ν.Π.Δ.Δ. απάσης της χώρας». 2.Τας διατάξεις της παρ. 2 του άρθρ. 5 του Νόμ. 103/75 το οποίον προσετέθη δια της παρ. 4 του άρθρ. 5 του Νόμ. 854/1978. 3.Τας διατάξεις του άρθρ. 12 παρ. 2 του Νόμ. 400/76 «περί Υπουργικού Συμβουλίου και Υπουργείων» (ΦΕΚ 203/1976 τ.Α΄). 4.Την υπ. αριθ. Δ3/2087/6.12.77 (ΦΕΚ 1278/77 τ.Β΄) απόφασιν του Πρωθυπουργού και του Υπουργού Κοινωνικών Υπηρεσιών. 5.Το υπ’ αριθ. 562/78 Π.Δ/γμα και την υπ’ αριθ. 989/1979 απόφασιν του Συμβουλίου της Επίκρατείας. 6.Την γνώμην του Διοικητικού Συμβουλίου του Ταμείου Επικουρικής Ασφαλίσεως Προσωπικού Εταιρειών Τσιμέντων ληφθείσα κατά την 22/15.6.79 συνεδρίασιν αυτού. 7.Την υπ. αριθ. 694/1979 γνωμοδότησιν του Συμβουλίου της Επικρατείας, προτάσει του επί των Κοινωνικών Υπηρεσιών Υφυπουργόν, αποφασίζομεν: Άρθρ.1.-1.Οι τακτικοί υπάλληλοι του Ταμείου Επικουρικής Ασφαλίσεως Προσωπικού Εταιρειών Τσιμέντων, οίτινες τυγχάνουν υποχρεωτικώς ησφαλισμένοι, εις τον Ανεξάρτητον Λογαριασμόν του Κλάδου Προνοίας του εν λόγω Ταμείου , παρ’ ου λαμβάνουν εφ’ άπαξ βοήθημα άμα τη συνταξιοδοτήσει των , δικαιούνται, εφ’ όσον το εν λόγω βοήθημα υπολείπεται της αποζημιώσεως της προβλεπομένης υπό του Νόμ. 103/75, ως ούτος ετροποποιήθη υπό της παρ. 1 του άρθρ. 5 του Νόμ. 854/78, να λάβουν παρά του Ταμείου Επικουρικής Ασφαλίσεως Προσωπικού Εταιρειών Τσιμέντων την προκύπτουσαν διαφοράν μεταξύ του εφ’ άπαξ βοηθήματος του καταβαλομένου εκ του Ανεξαρτήτου Λογαριασμού του Κλάδου Προνοίας αυτού και της δια του ως άνω Νόμου Καθοριζομένης αποζημιώσεως. 2.Ως χρόνος υπηρεσίας δια τον υπολογισμόν της αποζημιώσεως του άρθρ. 1 του Νόμ. 103/75 λαμβάνεται ο χρόνος της παρά τω Ταμείω Επικουρικής Ασφαλίσεως Προσωπικού Τσιμέντων υπηρεσίας του ησφαλισμένου υπαλλήλου της ληφθείσης υπ’ όψιν δια την εκ του Λογαριασμού Προνοίας του Ταμείου αυτού, απονομήν εφ’ άπαξ χρηματικού βοηθήματος, ως και ο παρά τω Δημοσίω η ετέρω Ν.Π.Δ.Δ. χρόνος υπηρεσίας αυτού, ο αναγνωριζόμενος ως συντάξιμος κατά τας περί συνταξιοδοτήσεως του προσωπικού του Ταμείου διατάξεις. 3.Του ως άνω συμπληρωματικού βοηθήματος, εις περίπτωσιν εν υπηρεσία θανάτου του ησφαλισμένου υπαλλήλου, δικαούνται η χήρα και τα τέκνα αυτού εφ’ όσον ο αποθανών εδικαιούτο συνταξιοδοτήσεως παρά του Ταμείου Επικουρικής Ασφαλίσεως Προσωπικού Εταιρειών Τσιμέντων. Άρθρ.2.-Επί των αποδοχών των υπαγομένων εις την ρύθμισιν του παρόντος υπαλλήλων, αι οποίαι καθορίζονται υπό του άρθρ. 2 του Νόμ. 103/75, ως τούτο αντικατεστάθη υπό της παρ. 3 του άρθρ. 5 Νόμ. 854/78 επιβάλλεται κράτησις εκ ποσοστού 0,7% υπέρ του Ταμείου Επικουρικής Ασφαλίσεως Προσωπικού Εταιρειών Τσιμέντων, εφαρμοζομένων αναλόγως και των λοιπών διατάξεων του άρθρου τούτου. Προκειμένου περί υπαλλήλων εχόντων συμπληρώσει 10ετή τουλάχιστον υπηρεσίαν, η ως άνω κράτησις ορίζεται εις 1,70% επί των αυτών αποδοχών. Άρθρ.3-Η ισχύς του παρόντος Π.Δ/τος άρχεται από της ισχύος του Νόμ. 103/75.